Nordjyllands Politi efterlyser nu tre mænd i forbindelse med et knivoverfald på Vejgaard Torv torsdag middag. Her blev en ung mand stukket i lysken.

Overfaldet er sket mellem 12:30 - 12:35 på Vejgaard Torv, oplyser vagtchef Frank Liltorp til TV2/Nord. Oplysningerne om gerningsmændene er indtil videre sparsomme, men de skulle være omkring 180 centimeter. Den ene mand er iklædt en sort hættetrøje med guldkant, den anden mand er iklædt en hvid hættetrøje, som der nu muligvis er blodpletter på og den sidste mand er beskrevet som indvandrertype. De tre mænd stak af i retning af Østre Allé. Oplysninger i sagen til Nordjyllands Politi 1-1-4. Ofret kontaktede selv politiet og er blevet kørt på Aalborg Sygehus.